
ՈՐՈՇՈՒՄ
	12 մայիսի 2026 թվականի
	թիվ 52
	քաղ. Մոսկվա



Եվրասիական տնտեսական հանձնաժողովի կոլեգիայի որոշ որոշումներում փոփոխություններ կատարելու մասին

«Տրանսպորտային միջոցի անձնագրի (տրանսպորտային միջոցի ամրաշրջանակի անձնագրի) և ինքնագնաց մեքենայի ու տեխնիկայի այլ տեսակների անձնագրի միասնական ձևերի ներդրման և էլեկտրոնային անձնագրերի համակարգերի կազմակերպման մասին» 2014 թվականի օգոստոսի 15-ի համաձայնագրի 3-րդ հոդվածի առաջին պարբերությանը և  Մաքսային միության հանձնաժողովի 2011 թվականի դեկտեմբերի 9-ի թիվ 877 որոշմամբ ընդունված «Անվավոր տրանսպորտային միջոցների անվտանգության մասին» Մաքսային միության տեխնիկական կանոնակարգին (ՄՄ ՏԿ 018/2011) համապատասխան՝ Եվրասիական տնտեսական հանձնաժողովի կոլեգիան որոշեց․
1.	Եվրասիական տնտեսական հանձնաժողովի կոլեգիայի որոշումներում կատարել փոփոխություններ՝ համաձայն հավելվածի:
2.	Սույն որոշումն ուժի մեջ է մտնում դրա պաշտոնական հրապարակման օրվանից 30 օրացուցային օրը լրանալուց հետո, բացառությամբ փոփոխությունների 2-րդ կետի (սույն որոշման հավելված), որն ուժի մեջ է մտնում Եվրասիական տնտեսական հանձնաժողովի խորհրդի 2026 թվականի մարտի 13-ի «Անվավոր տրանսպորտային միջոցների անվտանգության մասին» Մաքսային միության տեխնիկական կանոնակարգում (ՄՄ ՏԿ 018/2011) փոփոխություններ կատարելու մասին» թիվ 37 որոշման 1-ին կետի «բ»-«ե» ենթակետերն ուժի մեջ մտնելու օրվանից։

	Եվրասիական տնտեսական հանձնաժողովի կոլեգիայի նախագահի ժ/պ՝

Եվրասիական տնտեսական հանձնաժողովի կոլեգիայի 
2026 թվականի մայիսի 12-ի 
թիվ 52 որոշման

ՓՈՓՈԽՈՒԹՅՈՒՆՆԵՐ
Եվրասիական տնտեսական հանձնաժողովի կոլեգիայի որոշումներում կատարվող

1.	Եվրասիական տնտեսական հանձնաժողովի կոլեգիայի 2015 թվականի սեպտեմբերի 22-ի թիվ 122 որոշմամբ հաստատված՝ Տրանսպորտային միջոցների էլեկտրոնային անձնագրերի (տրանսպորտային միջոցների ամրաշրջանակների էլեկտրոնային անձնագրերի) և ինքնագնաց մեքենաների ու տեխնիկայի այլ տեսակների էլեկտրոնային անձնագրերի համակարգերի աշխատանքի կարգի 20-րդ կետի «ե» ենթակետը լրացնել հետեւյալ բովանդակությամբ տեքստով՝
«դրա նույնականացման հատկանիշներն ու բաղադրամասերը էլեկտրոնային անձնագրի ձևակերպման համար ներկայացված տեղեկությունների և փաստաթղթերի հետ համեմատելու միջոցով։ Այն դեպքում, երբ տրանսպորտային միջոցի (ամրաշրջանակի) համար նախկինում էլեկտրոնային անձնագիր չի ձևակերպվել, դրա նույնականացման առանձնահատկությունները սահմանվում են Միության անդամ պետության օրենսդրությամբ (անհրաժեշտության դեպքում)։»։
2.	Եվրասիական տնտեսական հանձնաժողովի կոլեգիայի 2014 թվականի դեկտեմբերի 9-ի թիվ 232 որոշմամբ հաստատված՝ Տրանսպորտային միջոցի տիպի հավանության, ամրաշրջանակի տիպի հավանության, տեխնիկական կանոնակարգին համապատասխանությունը հավաստող փաստաթուղթը չեղարկելու մասին ծանուցման, տրանսպորտային միջոցի կառուցվածքի անվտանգության մասին վկայականի և տրանսպորտային միջոցի՝ դրա կառուցվածքում կատարված փոփոխություններով, անվտանգության պահանջներին համապատասխանության մասին վկայականի ձեւերի լրացման կանոններում՝
ա)	սույն կանոնների թիվ 1 հավելվածին կից թիվ 1 հավելվածում և թիվ 2 հավելվածին կից թիվ 1 հավելվածում վերջին պարբերությունը աղյուսակից առաջ «միայն ներքին այրման շարժիչ, միայն էլեկտրաշարժիչ, համատեղված (աշխատանքի այդ ռեժիմի կրճատ նկարագրություն)» բառերից հետո լրացնել «, համակցված էներգատեղակայանքի հաջորդական կամ զուգահեռ տիպ» բառերով
բ)	սույն կանոնների թիվ 4 և 5 հավելվածներում աղյուսակի երկրորդ սյունակում «Հիբրիդային տրանսպորտային միջոցի նկարագիրը» դիրքը լրացնել հետևյալ բովանդակությամբ պարբերություններով՝
«նախատեսված է կամ նախատեսված չէ լիալիցքավորում արտաքին աղբյուրից
աշխատանքի նախատեսված ռեժիմները (թվարկել)․ միայն ներքին այրման շարժիչ, միայն էլեկտրաշարժիչ, համատեղված (աշխատանքի այդ ռեժիմի կրճատ նկարագրություն), համակցված էներգատեղակայանքի հաջորդական կամ զուգահեռ տիպ»։

